**আদি প্রত্যুৎপাদক পাপ:** যখন একটি দেহের অনাক্রম্যতন্ত্র প্রথম কোনও সংক্রমণের মুখোমুখি হয়, তখন তন্ত্রটি সেই সংক্রামক জীবাণুর **প্রকট প্রত্যুৎপাদক**গুলির বিরুদ্ধে কার্যকর প্রতিরক্ষিকা (অ্যান্টিবডি) উৎপাদন করে এবং এভাবে সংক্রমণটিকে নির্মূল করে। কিন্তু দেহটি যখন পরবর্তী কোনও সময়ে একই রোগ সংক্রামক জীবাণুর একটি বিবর্তিত সংস্করণের মুখোমুখি হয়, যার একটি নতুন প্রকট প্রত্যুৎপাদক থাকে এবং আদি প্রত্যুৎপাদকটি প্রচ্ছন্ন হয়ে গিয়ে থাকে, তখনও অনাক্রম্যতন্ত্রটি এই পুরাতন "বর্তমানে প্রচ্ছন্ন প্রত্যুৎপাদকের" বিরুদ্ধেই প্রাক্তন প্রতিরক্ষিকাগুলিই আবার উৎপাদন করে এবং নতুন প্রকট প্রত্যুৎপাদকটির বিরুদ্ধে নতুন ধরনের প্রতিরক্ষিকা সৃষ্টি করে না। এর ফলে প্রতিরক্ষিকাগুলির কার্যকারিতা হ্রাস পায় এবং দেহের অনাক্রম্যতা বা রোগ প্রতিরোধ ক্ষমতা দুর্বল হয়ে পড়ে।
**আদি প্রত্যুৎপাদক পাপ** (ইংরেজি: Original antigenic sin) বলতে দেহের অনাক্রম্যতন্ত্রের একটি প্রবণতাকে বোঝায় যার দরুন যখন দেহ কোনও বহিরাগত রোগ সংক্রামক জীবাণুর (ব্যাকটেরিয়া বা ভাইরাস) একটি ঈষৎ পরিবর্তিত সংস্করণ দ্বারা আক্রান্ত হয়, তখন অনাক্রম্যতন্ত্রটি সেই জীবাণুর পূর্বতন সংস্করণের ভিত্তিতে সৃষ্ট অনাক্রম্য স্মৃতি ব্যবহার করতে পছন্দ করে। এটি **প্রত্যুৎপাদক অন্তর্মুদ্রণ** (antigenic imprinting) বা **হসকিন্স ক্রিয়া** (Hoskins effect) নামেও পরিচিত।

এই ঘটনার ফলে অনাক্রম্যতন্ত্রটি প্রতিটি প্রত্যুৎপাদকের জন্য তার প্রথম প্রত্যুত্তরের মধ্যে "আটকা" পড়ে যায় এবং তৎপরবর্তী সংক্রমণগুলির জন্য অধিকতর কার্যকর প্রত্যুত্তর প্রদানে অসমর্থ হয়। কোনও রোগ সংক্রামক জীবাণুর প্রথম প্রকারণটির সংক্রমণের সময় যে প্রতিরক্ষিকা বা টি-কোষগুলি সৃষ্ট হয়, সেগুলি এই আদি প্রত্যুৎপাদক পাপের শিকার হয়। এ ঘটনাটিকে "অস্ত্রভাণ্ডার জমে যাওয়া" (Repertoire freeze) নামেও ডাকা হয়। 

আদি প্রত্যুৎপাদক পাপের ঘটনাটি ইনফ্লুয়েঞ্জা ভাইরাস, ডেঙ্গু জ্বর ও এইচআইভি-সহ আরও বেশ কিছু ভাইরাসের সংক্রমণের আলোচনায় ব্যবহার করা হয়েছে। 

টমাস ফ্রান্সিস জুনিয়র ১৯৬০ সালে তাঁর *অন দ্য ডকট্রিন অভ অরিজিনাল অ্যান্টিজেনিক সিন* ("On the Doctrine of Original Antigenic Sin", "আদি প্রত্যুৎপাদক পাপ মতবাদ প্রসঙ্গে") শীর্ষক গবেষণাপত্রে প্রথম এই ঘটনাটি বর্ণনা করেন। খ্রিস্টীয় ধর্মতত্ত্বে বর্ণিত আদমের আদি পাপের ধারণাটির সাথে সাদৃশ্য রেখে এই নামটি দেওয়া হয়।

> "শৈশবের প্রতিরক্ষিকাগুলি প্রধানত কোনও ব্যক্তির জীবনের প্রথম "এ"-প্রকারের ইনফ্লুয়েঞ্জা সৃষ্টিকারী প্রকট প্রত্যুৎপাদকটির প্রত্যুত্তরে সৃষ্টি হয় [...] এই আদি ভাইরাস সংক্রমণের ফলে যে অন্তর্মুদ্রাটি প্রতিষ্ঠিত হয়, সেটিই পরবর্তীকালে প্রতিরক্ষিকার প্রত্যুত্তর নিয়ন্ত্রণ করে। এই ব্যাপারটিকেই আমরা আদি প্রত্যুৎপাদক পাপের মতবাদ নাম দিয়েছি।"
> 
>

তথ্যসূত্র
---------

1. ↑  FDA Center for Biologics Evaluation and Research Vaccines and Related Biological Products: Advisory Committee(RTF)
2. ↑  Singh, Rana AK; Rodgers, John R; Barry, Michael A (২০০২)। "The role of T cell antagonism and original antigenic sin in genetic immunization" (পিডিএফ)। *The Journal of Immunology*। **169** (12): 6779––6786। ডিওআই:10.4049/jimmunol.169.12.6779 অবাধে প্রবেশযোগ্য। সংগ্রহের তারিখ মে ১৪, ২০২১। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
3. ↑  Deem, Michael W.*The Adaptive Immune Response*  ওয়েব্যাক মেশিনে আর্কাইভকৃত ৪ জুলাই ২০০৮ তারিখে Rice University
4. ↑  Thomas Francis Jr (১৯৬০)। "On the doctrine of original antigenic sin"। *Proceedings of the American Philosophical Society*। **104** (6): 572–578। জেস্টোর 985534। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
5. 1 2  Krause R (২০০৬)। "The swine flu episode and the fog of epidemics"। *Emerg Infect Dis*। **12** (1): 40–43। ডিওআই:10.3201/eid1201.051132। পিএমআইডি 16494715। পিএমসি 3291407 অবাধে প্রবেশযোগ্য। উদ্ধৃতি টেমপ্লেট ইংরেজি প্যারামিটার ব্যবহার করেছে (link)